Sol-Tech steek kers op by Duitse meesters - Solidariteit WêreldSolidariteit Wêreld
Tuis › Boufonds › Sol-Tech steek kers op by Duitse meesters
Sol-Tech steek kers op by Duitse meesters
Deur Paul van Deventer en Philip Minaar
Ná tien jaar staan Sol-Tech reeds bekend as een van die top ambagsopleidinginstellings in Suid-Afrika. Ons wenresep is eenvoudig: goed gekwalifiseerde en toegewyde personeel, wêreldklas toerusting en gemotiveerde studente wat weet dat hulle 'n gulde geleentheid het om met Sol-Tech se gehalte opleiding suksesvol in Suid-Afrika te werk en vir hulself 'n toekoms te kan bou. Dit is 'n uitsonderlike prestasie vir 'n privaat instansie, wat geen geld van die staat kry nie, in 'n land waar ambagsopleiding bykans platgeval het.
Ons het egter nog groter planne met Sol-Tech en daarom werk ons hard om Sol-Tech nóg meer doeltreffend te maak, studente nóg beter op te lei en 'n nóg groter verskil in Suid-Afrika te maak. Daarom het Sol-Tech onlangs gaan kers opsteek by die meesters in Duitsland.
Duitsland was nog altyd bekend vir sy uitnemende gedissiplineerde ambagslui. Gedurende die laaste twee weke van Mei het ons 'n besoek aan Duitsland en Suid-Tirool gebring. Ons wou eerstens gaan kyk hoe vergelyk Sol-Tech se model vir ambagsopleiding met dié van Europese lande, en tweedens wou ons gaan kyk of toonaangewende lande soos Duitsland en Suid-Tirool se benadering tot ambagsopleiding enige waarde vir Sol-Tech in die toekoms sou kon bied. Meer eenvoudig gestel – ons wou sien hoekom is Duitse ambagslui so goed, hoe vergelyk dit met Sol-Tech-studente en ons opleiding, en hoe kan ons dit beter doen. Tussendeur al die amptelike besoeke wat plaasgevind het, was daar ook tyd om Duitsland en Suid-Tirool van naderby te leer ken en ons was aangenaam verras met wat hierdie lande bied.
Die eerste ding wat besoekers opval, is die Duitsers se sin vir goeie orde en dissipline, nie net in die werkplek nie, maar sommer oral. Sommer met die eerste intrapslag op 'n Sondag in München was dit duidelik dat almal by die reëls hou. Niemand loop oor 'n straat as die voetgangerlig nie groen is nie. Dieselfde geld vir bestuurders wat getrou by die spoedgrens hou.
In die tweede plek is wetgewing met betrekking tot die opleidingsmilieu in Duitsland lankal gevestig en is daar bogemiddeld goeie samewerking tussen die formele strukture van basiese skoolopleiding en beroepsopleiding. Kinders van so jonk soos 10 jaar kan reeds in 'n beroepskool met beroepsgerigte opleiding begin en die nodige grondslag kan oor 'n veel langer tyd by leerders gelê word. Die teoretiese opleiding word met praktiese opleiding geïntegreer en afgehandel alvorens 'n student tot die industrie vir werk-geïntegreerde leer toegelaat word. Dit is baie interessant dat die Duitse model van opleiding baie dieselfde as Sol-Tech se model is, spesifiek met verwysing na opleiding voor praktiese werkplekervaring.
Daar is 'n groot aantal werkgewers in Duitsland wat op vrywillige basis met die opleiding van jongmense gemoeid is – veral omdat daar ook 'n baie goeie finansieringsmodel vir beroepsopleiding deur die regering gedryf word. In hierdie opsig skiet Suid-Afrika tekort aangesien fondse vir beroepsopleiding beperk is. Buiten vir onvoldoende voorbereiding op die beroepswêreld kom skoolkinders in Suid-Afrika ook nie genoegsaam met praktiese opleiding in aanraking om die nodige sin vir verantwoordelikheid te ontwikkel nie, en werkgewers is om verstaanbare redes ook traag om by vaardigheidsopleiding betrokke te raak. Die koste in Suid-Afrika om byvoorbeeld een persoon tot op gekwalifiseerde ambagsvlak op te lei, word konserwatief op R400 000 geraam.
Daar is by verskeie instellings en werkgewers in Duitsland en Suid-Tirool besoek afgelê, onder andere by Adam Opel, Makerspace, BMW en die Beroepskool in Bolzano. Om te verseker dat studente blootstelling aan die beste opleiding kry, is die eerste vereiste vir opleiers en instrukteurs in Duitsland dat hulle as meestervakmanne gekwalifiseer moet wees. Sonder laasgenoemde kwalifikasie kan geen diensverskaffer enige opleiding in enige ambagberoepe aan jongmense bied nie. Indien 'n student aan die einde van die opleidingstydperk nie sy of haar vaktoets met die derde poging kan slaag nie, mag so 'n student ook in geen stadium van sy of haar lewe ooit weer 'n poging aanwend om hierdie vaktoets te slaag of om hierdie beroep te beoefen nie en studente is dan verplig om 'n totaal ander beroepsrigting te volg. Jare gelede het 'n soortgelyke stelsel in Suid-Afrika bestaan waar ambagslui tot op die vlak van meester-ambagsman kon vorder, maar die gebruik daarvan het egter reeds 'n geruime tyd gelede hier in ons land 'n stille dood gesterf.
Die besoek aan Bozan Beroepskool in Suid-Tirool was 'n absolute hoogtepunt. Suid-Tirool het 'n baie interessante geskiedenis. Hoewel dit 'n deel van Italië is, is dit 'n Duitse gemeenskap wat onafhanklik funksioneer. Met ons aankoms by hul ambagskollege, oftewel 'n Beroepskool, word besoekers deur 'n imposante gebou van sewe verdiepings (wat 100 miljoen euro gekos het om te bou) begroet – van die gange binne die gebou is selfs meer as 250 m lank. Dit lyk eerder na 'n vooraanstaande universiteit as net 'n beroepskool. Daar is meer as 1 000 voltydse en 'n bykomende 500 deeltydse studente uit die industrie. Dit is heel moontlik dat die bestuur en uitsette van hierdie skool onder die 10 bestes in Europa kan tel. Die werkwinkels is pynlik netjies, die personeel uiters bekwaam, en die leerders en studente uiters toegewyd in wat hulle doen. Hierdie studente is die room van die oes wanneer hulle die industrie betree en vooraanstaande internasionale maatskappye raap hulle gou op. Dit is alles te danke aan die feit dat daar op 'n jong ouderdom met toegewyde beroepsopleiding begin word sodat jongmense dan reeds 'n goeie toekoms vir hulself kan visualiseer.
Tussendeur die amptelike besoeke kon ons ook 'n baie mooi deel van Duitsland en Suid-Tirool sien en vriendskappe smee.
Dit was 'n baie leersame besoek en ons kon met nuwe insig, moed en energie terugkom. Moed omdat ons kon sien dat Sol-Tech op die regte pad is, en nuwe energie omdat ons kon sien dat ons, ten spyte van baie uitdagings, nie so ver agter die meesters is nie, en insig om te besef dat daar geen kompromie op gehalte opleiding aangegaan kan word nie, self al sou wette en beleide dit nie voldoende beklemtoon nie.
Sol-Tech is reeds besig om die wêreld van digitale toetsing en assessering te ondersoek om sodoende meer praktiese opleidingsure beskikbaar te maak. En natuurlik werk ons ook hard om 'n eie, nuwe kampus vir Sol-Tech te bou, waar daar proaktief 'n aantal bykomende noodsaaklike funksionaliteite ingebou word, wat ook die leweringsvermoë ten opsigte van gehaltestudente drasties kan verhoog.
Tot op hede het Sol-Tech net op ambagte in die ingenieursberoepe gefokus, maar dit is beslis 'n verdere moontlikheid om oor 'n breër spektrum ook ander beroepskwalifikasies aan te bied. Verdere moontlikhede by 'n eie kampus sluit koshuisakkommodasie in, sowel as ander sinvolle ontspanningsfasiliteite om 'n gesonde kampuskultuur te kweek.
Op 'n ligter noot kan ons ook terugvoer gee dat Duitsland se bier beslis op standaard en hul Eisbein baie lekker is! Die Duitsers is ook baie trots op hul kultuur en tradisies.
Ons uiteindelike gevolgtrekking is dat omstandighede in die opleidingsomgewing reeds van 'n jong ouderdom af regdeur tot by tersiêre opleiding 'n groot verskil maak. Dat die algemene standaard van ambagslui en opleiding in Suid-Afrika en Duitsland drasties verskil, is wel so. Ons hoef egter nie terug te staan met ons eie opleiding by Sol-Tech nie. Ons is op die regte pad en vol moed vir 'n blink toekoms.